Rapport annwali mill-Kummissjoni dwar il-monitoraġġ ta’ kif qed tkun applikata l-liġi tal-komunità (2004) {SEC(2005)1446} {SEC(2005)1447} /* KUMM/2005/0570 finali */





[pic] | KUMMISSJONI TAL-KOMUNITAJIET EWROPEJ | Brussel 23.12.2005 KUMM(2005) 570 finali RAPPORT ANNWALI MILL-KUMMISSJONI DWAR IL-MONITORAĠĠ TA’ KIF QED TKUN APPLIKATA L-LIĠI TAL-KOMUNITÀ (2004){SEC(2005)1446}{SEC(2005)1447} RAPPORT ANNWALI MILL-KUMMISSJONI DWAR IL-MONITORAĠĠ TA’ KIF QED TKUN APPLIKATA L-LIĠI TAL-KOMUNITÀ (2004) Il-Kummissjoni Ewropea tħejji kull sena rapport dwar il-monitoraġġ tal-mod kif tkun qed tiġi applikata l-liġi komunitarja fuq talba tal-Parlament Ewropew (Riżoluzzjoni tad-9 ta' Frar, 1983) u ta' l-Istati Membri (punt 2 tad-Dikjarazzjoni Nru 19 annessa mat-Trattat ta' Maastricht iffirmat fis-7 ta' Frar, 1992). Ir-rapport iwieġeb ukoll għat-talbiet tal-Kunsill Ewropew jew il-Kunsilli li jaġixxu fis-setturi speċifiċi. 1.1 Daħla Fl-eżerċizzju tal-funzjonijiet esklussivi tagħha bħala gwardjan tat-Trattati, il-Kummissjoni tiggarantixxi u tikkontrolla l-applikazzjoni uniformi tal-liġi komunitarja mill-Istati Membri bis-saħħa ta’ l-artikolu 211 tat-Trattat tal-KE. L-artikolu 226 KE jipprevedi li l-Kummissjoni tista’ tibda proċedura kontra Stat Membru li jkun adotta jew żamm dispożizzjonijiet leġiżlattivi jew regolamenti kontra l-prinċipji fundamentali tal-liġi komunitarja kif stabbiliti fit-Trattati. Il-White Paper dwar it-tmexxija Ewropea[1], ippubblikata mill-Kummissjoni fl-2001 tisħaq li r-responsabbiltà li tiġi applikata l-liġi komunitarja tistrieħ qabel xejn fuq spallejn l-amministrazzjonijiet u l-ġuriżdizzjonijiet nazzjonali ta’ l-Istati Membri. L-għan ewlieni tal-proċeduri dwar ksur huwa biex l-Istati Membri jkunu mħeġġa jikkonformaw volontarjament u mill-aktar fis possibbli mal-liġijiet tal-Komunità. Biex issaħħaħ il-kooperazzjoni ma' l-Istati Membri, il-Kummissjoni fasslet metodi kumplimentari jew alternattivi biex issolvi l-problemi. Il-monitoraġġ tal-mod kif tkun qed tiġi applikata l-liġi komunitarja huwa essenzjali f’dak li għandu x’jaqsam mas-saltna tad-dritt b'mod ġenerali u jikkontribwixxi biex il-prinċipju ta’ Komunità bbażata fuq il-liġi jkun wieħed konkret għaċ-ċittadini u għall-operaturi ekonomiċi. L-għadd kbir ta' lmenti miċ-ċittadini ta’ l-Istati Membri huwa strument essenzjali biex jinkixef il-ksur tal-liġi komunitarja. It-22 rapport annwali, flimkien ma’ l-annessi kif ukoll id-“dokumenti ta' ħidma tas-servizzi”, u l-kontribuzzjonijiet tas-servizzi tal-Kummissjoni (SEC(2005)1446) u l-annessi ta’ statistika (SEC(2005)1447) -, jagħtu rendikont ta' l-attivitajiet tal-Kummissjoni maħsuba biex tiġi monitorata l-applikazzjoni tal-liġi komunitarja fl-2004. 1.2. It-tkabbir ta’ l-Unjoni Is-sena 2004 tibqa' magħrufa bħala s-sena tat-tkabbir ta’ l-Unjoni b’għaxar Stati Membri ġodda. Fit-3 ta’ Mejju, 2004 bdiet titħaddem sistema integrata ta’ notifika elettronika tal-miżuri nazzjonali tat-traspożizzjoni tad-direttivi għall-25 Stat Membru. Sa tmiem l-2004, kienu biss Franza, l-Olanda u l-Iżvezja li kienu għadhom barra mis-sistema, iżda madankollu kienu bdew it-tħejjijiet biex jidħlu fiha. L-isforzi importanti ta’ l-għaxar membri ġodda, permezz ta’ sistema ta’ “Pre-notifika” elettronika żviluppata mill-Kummissjoni iffaċilitaw il-mod kif jintlaqgħu l-biċċa l-kbira tal-miżuri meħtieġa bit-traspożizzjoni ta’ l- acquis komunitarju kollu tal-pre-adeżjoni, f’dak li għandu x’jaqsam ma’ Direttivi. F’Awissu 2004 l-Istati Membri kienu diġà laħqu medja ta’ 94.11% (97.96% għall-15) għal dak li għandu x’jaqsam ma' kemm innotifikaw il-miżuri nazzjonali tagħhom. Fil-31 ta’ Diċembru 2004 il-medja kienet ta’ 97.69% għall-UE-25, ta’ 97.30% għall-għaxar membri l-ġodda, u ta’ 97.95% għall-UE-15. Il-Litwanja kienet fl-ewwel pożizzjoni (99.45%), warajha Spanja (99.09%), l-Awstrija (98.81%), id-Danimarka (98.81%) u l-Ungerija (98.66%). L-għadd totali ta’ proċeduri ta’ ksur li għamlet il-Kummissjoni żdied ukoll b’2,709 fl-2003 (għall-UE-15) għal 2,993 fl-2004 (għall-UE-25). Għall-UE-15, kien hemm tnaqqis ta’ 2,146 fl-2004. L-Istati Membri l-ġodda ġew meqjusa bl-istess mod bħall-oħrajn. Fil-31 ta’ Diċembru 2004, 2,531 każ kienu għadhom miftuħa mill-2,993 li kienu ġew reġistrati. Kien hemm tnaqqis fl-għadd ta’ lmenti reġistrati mill-Kummissjoni għall-UE-15, minn 1,290 fl-2003 għal 1,080 fl-2004. Għall-UE-25, iċ-ċifra telgħet għal 1,146. L-ilmenti jirrappreżentaw b’kollox (għall-UE-25) madwar 38% tat-total tal-ksur identifikat fl-2004. L-għadd ta’ proċeduri mibdija mill-Kummissjoni fuq il-bażi ta’ l-istħarriġ tagħha stess żdied, minn 253 fl-2003 għal 285 fl-2004 għall-UE-15. Dan in-numru jkompli jiżdied sa 328 għall-UE-25. Għall-UE-25, l-għadd ta’ proċeduri dwar nuqqas ta’ komunikazzjoni dwar il-miżuri ta’ traspożizzjoni żdied, u laħaq l-1,519 każ (781 każ identifikat għall-UE-15 u 738 għall-UE-10). L-istatistika għall-2004 turi żieda ta’ 50.8% mqabbla mas-sena ta' qabel (minn 1,166 għal 1,519 każ). Iċ-ċifri ta’ l-2004 ikopru sew il-proċeduri dwar meta ma jkunux trasposti direttivi mill-UE-15 meta jkun għadda t-terminu ta’ żmien, kif ukoll proċeduri dwar meta l-għaxar membri ġodda ma jkunux innotifikaw l-adozzjoni ta’ "l- acquis communautaire " tal-pre-adeżjoni. Għal analiżi dettaljata ara t-tabelli fl-anness ta’ l-istatistika SEC(2005)1447. 1.3 Żviluppi ewlenin fl-oqsma individwali ta’ l-attività tal-Kummissjoni Hawnhekk hawn ippreżentati l-iżviluppi ewlenin skond il-qasam. Analiżi dettaljata tinsab fid-dokument ta’ ħidma tas-servizzi tal-Kummissjoni SEC(2005)1446, fl-anness. Fil-qasam ta’ l-agrikoltura , il-ħidma ta’ monitoraġġ ta’ l-applikazzjoni tal-liġi komunitajra ddur madwar it-tneħħija ta’ l-ostakoli għaċ-ċirkulazzjoni ħielsa tal-prodotti agrikoli u t-twettiq effettiv u kif imiss tal-mekkaniżmi tar-regolamenti dwar l-agrikoltura. Ix-xejra qawwija lejn it-tnaqqis tax-xkiel "tradizzjonali" għaċ-ċirkolazzjoni ħielsa tal-prodotti agrikoli kompliet. Għal dak li għandu x’jaqsam ma’ forom ġodda ta’ xkiel kontra ċ-ċirkolazzjoni ta’ prodotti agrikoli, l-azzjoni tal-Kummissjoni kellha l-ħsieb li tevita t-tixrid tad-diskriminazzjoni arbitrarja f’dak li għandu x’jaqsam mal-prodotturi minn Stati Membri oħra. F’dak li għandu x’jaqsam mal-monitoraġġ ta’ l-applikazzjoni tar-regoli speċifiċi tal-Politika Agrikola Komuni, il-Kummissjoni intervjeniet f’setturi diversi, bħal f’dawk tad-denominazzjonijiet ġeografiċi. Fil-qasam tal-fondi strutturali, il-Kummissjoni riedet tiggarantixxi r-rispett tal-klawżola dwar il-pagament sħiħ lill-benefiċjarji, minħabba l- levies li kienu ntalbu mill-IFADAP lill-Portugall. Hija interveniet ukoll biex tiggarantixxi l-ħarsien tal-limiti stabbiliti f’dak li għandu x’jaqsam ma’ l-użu u d-destinazzjoni tal-prodotti li jgawdu minn xi vantaġġi fil-politika komunitarja favur reġjuni mbegħda, b’mod partikolari z-zokkor ipproċessat fl-Azores. Fl-aħħarnett, l-azzjoni tal-Kummissjoni swiet ukoll biex l-Istati Membri jitfakkru fl-obbligu li jibagħtu r-rapport annwali tagħhom dwar is-sistemi ta' għajnuna statali li għandhom bħalissa. Il-biċċa l-kbira tat-testi nazzjonali li jittrasponu d-direttivi ġew mibgħuta. Fil-qasam ta’ l-edukazzjoni u l-kultura, wieħed mill-oqsma prinċipali li fihom hija mdaħħla l-Kummissjoni huwa dak dwar iċ-ċirkulazzjoni ħielsa ta’ l-istudenti. Dan huwa mxekkel bi drawwiet amministrattivi burokratiċi, jew b’diskriminazzjoni minħabba n-nazzjonalità. F’dan il-qasam, il-Kummissjoni nediet proċeduri kontra ksur f’dawk il-każijiet fejn ikun hemm dewmien minħabba raġunjiet tekniċi u amminstrattivi fl-għarfien akkademiku tal-kwalifiki. Il-miżati amministrattivi li jiġu imposti lil min jitlob għarfien akkademiku tal-kwalifiki kienu suġġett ieħor li lilu ngħatat attenzjoni. F’każ li l-istudent jintalab ħlas sproporzjonat, dan jista’ jwassal biex dan ma jkunx jista’ jeżerċita drittijietu, b’mod partikolari l-aċċess għat-tagħlim u għaċ-ċirkolazzjoni ħielsa. Għal dak li għandu x’jaqsam ma’ l-aċċess għall-edukazzjoni, daħlu żewġt ilmenti, wara l-adeżjoni ta' l-Istati Membri l-ġodda, dwar studenti li kienu trattati b’mod differenti minn ċittadini oħra tal-Komunità. Il-Kummissjoni bagħtet ittra ta’ tqegħid fil-mora kontra l-Istat Membru konċernat. Il-Kummissjoni kienet ġiet infurmata dwar iċ-ċaħda ta’ ċerti Stati Membri li jirreġistraw fir-reġistri ta’ avukati li jkunu qed jitħarrġu lil dawk li għandhom kwalifiki legali miksuba fi Stat Membru ieħor. Il-każ ġie eżaminat fuq il-bażi tal-każ Morgenbesser. Fil-qasam tal-politika dwar l-awdjoviżiv, l-iżviluppi teknoloġiċi kif ukoll dawk tas-suq wasslu biex, flimkien mal-partijiet interessanti, tkun eżaminata l-possibbiltà li d-Direttiva dwar it-Televiżjoni mingħajr Fruntieri tkun riveduta. Dwar il-qasam ta’ l-impjiegi , f'dak li għandu x’jaqsam maċ-ċirkolazzjoni ħielsa tal-ħaddiema, il-problemi huma l-aktar f’dak li għandu x’jaqsam ma’ applikazzjoni ħażina tad-dispożizzjonijiet tat-Trattat KE u tar-Regolamenti, li ġew mgħarrfa lill-Kummissjoni permezz ta' lmenti miċ-ċittadini. Fl-oqsma l-oħra (it-trattament ugwali bejn l-irġiel u n-nisa, il-kundizzjonijiet tax-xogħol u tas-saħħa u tas-sigurtà fuq il-post tax-xogħol u l-ugwaljanza fit-trattament/non-diskriminazzjoni (art. 13 KE)), hemm xi problemi l-aktar f'dak li għandu x’jaqsam ma’ nuqqas ta’ konformità u nuqqas ta’ komunikazzjoni dwar miżuri nazzjonali biex jittrasponu d-Direttivi li minħabba f’hekk jinbdew proċeduri ta’ ksur. Wieħed mill-fatti li l-aktar jispikkaw huwa dak li fil-Qorti tal-Ġustizzja daħal għall-ewwel darba każ dwar nuqqas ta’ traspożizzjoni tad-Direttivi ġejjin mill-Artikolu 13 dwar trattament indaqs/nuqqas ta’ diskriminazzjoni. Il-Qorti tal-Ġustizzja kellha wkoll quddiemha, skond l-artikolu 228 tat-Trattat tal-KE, il-proċedura kontra l-Italja wara li ma wettqitx is-sentenza tal-Qorti dwar nuqqas ta’ għarfien f’ċerti universitajiet Taljani tad-drittijiet ta’ ex-għalliema li jkunu ta’ lingwa barranija (hekk imsejjħa "lettori"). Il-Kummissjoni talbet lill-Qorti biex timponi multa ta’ 309,750 € għal kull jum li jibqa’ ma jingħatax għarfien. Is-sorveljanza fuq l-applikazzjoni ta’ l- acquis communautaire mill-Istati Membri l-ġodda kienet punt ieħor importanti. Il-proċess perjodiku u sistematiku ta’ sorveljanza ġie mtawwal għal wara l-1 ta’ Mejju. Bis-saħħa ta’ kuntatti bilaterali setgħu jiġu identifikati l-problemi ewlenin fit-traspożizzjoni ta’ l-acquis soċjali u bis-saħħa ta’ hekk ġew solvuti wħud minnhom. L-ewwel laqgħa “pakkett” saret f’Diċembru, u kienet iddedikata l-aktar għan-nuqqas ta’ kommunikazzjoni tal-miżuri ta’ traspożizzjoni. Fi tmiem is-sena 2004, is-settur ta’ l-intrapriżi u ta' l-industrija fil-Kummissjoni kien responsabbli għal 480 Direttiva li minnhom 23 daħlu fis-seħħ fl-2004. B’żieda meta mqabbel mar-rapport tas-sena l-oħra, in-numru ta’ lmenti u ta’ proċeduri ta’ ksur mibdija f’dawn l-oqsma fl-2004 kien fuq il-livell ta’ 12% tal-każijiet kollha li kellha quddiemha l-Kummissjoni. Madankollu, il-volum totali tal-proċeduri ta’ ksur naqas għall-UE-15. Dan jista’ jkun grazzi għad-djalogu stabbilit matul dawn l-aħħar snin biex jiġi assigurat ir-rispett ta’ l-iskadenzi għat-traspożizzjoni, b’mod partikolari dawk tat-tliet Direttivi ġodda farmaċewtiċi. Il-proċedura għan-notifika ta' abbozzi ta' Regolamenti tekniċi stipulata mid-Direttiva 98/34/KE baqgħet turi l-utilità tagħha hekk kif wasslet biex jinstabu soluzzjonijiet konformi mal-liġi tal-Komunità f’95% tal-każijiet. Barra minn dan, il-Kummissjoni irrikorriet ukoll għal strumenti oħra ta’ prevenzjoni u ta’ kooperazzjoni ma' l-Istati Membri, bħall-gruppi ta’ esperti u l-kuntatti bilaterali ma’ l-Istati Membri, speċjalment fl-oqsma tal-farmaċija u l-kożmetika, biex jiġu identifikati d-diffikultajiet li jistgħu jinqalgħu fit-traspożizzjoni u biex tingħata, jekk ikun hemm bżonn, l-assistenza teknika biex ikunu jistgħu jwettqu traspożizzjoni kif suppost u applikazzjoni uniformi tad-Direttivi. It-tkabbir tal-Komunità wassal għal żieda fil-proċeduri dwar nuqqas ta’ komunikazzjoni fil-konfront ta’ disa’ Stati Membri ġodda. Minħabba l-għadd ta’ Direttivi li għandhom jiġu trasporti, dawn il-każi huma limitati. Dan hu dovut għall-isforz li sar mill-awtoritajiet nazzjonali waqt il-fażi ta’ tħejjija qabel it-tkabbir, u għall-azzjonijiet immexxija mill-Kummissjoni fil-qasam tal-Ftehimiet dwar l-evalwazzjoni tal-konformità (ACAA). Fil-qasam ta’ l-ambjent , id-dħul fis-seħħ tal-leġiżlazzjoni tal-Komunità fl-Istati Membri tjieb matul dawn l-aħħar snin. Dan jixhdu t-tnaqqis konsiderevoli fl-għadd ta’ lmenti ġodda reġistrati mill-Kummissjoni fl-2004 – 336, kontra l-555 fl-2002. Il-Kummissjoni ħarġet 101 avviż motivat bis-saħħa ta’ l-artikolu 226 tat-Trattat tal-KE u bdiet 45 proċedura quddiem il-Qorti tal-Ġustizzja. Il-Kummissjoni fl-istess waqt adottat 14-il ittra ta’ tqegħid fil-mora u 6 avviżi motivati bis-saħħa ta’ l-artikolu 228 tat-Trattat tal-KE. Il-Kummissjoni bdiet għadd ta’ proċeduri ta’ ksur kontra tmien Stati Membri ġodda. Biex tkun garantita l-applikazzjoni bl-aħjar mod tal-liġijiet tal-Komunità, il-Kummissjoni tirrikorri wkoll għal strumenti kumplimentari. L-inizjattivi pro-attivi jinkludu t-tfassil ta’ linji-gwida u ta’ dokumenti dwar l-interpretazzjoni, id-diskussjonijiet fi ħdan il-kumitati tekniċi u l-kuntatti bilaterali ma’ l-Istati Membri bħal ma huma l-laqgħat hekk imsejjħa “pakkett”. Il-Kummissjoni tara li tkun sistematika kemm jista’ jkun meta tkun qed tara li l-leġiżlazzjoni tkun qed tiġi rispettata. F’ċerti oqsma, ir-rapporti għandhom rwol determinanti fil-waqt li fl-oħrajn, il-Kummissjoni tiġbor u tanalizza l-informazzjoni essenzjali. Il-Kummissjoni organizzat assistenza lill-esperti legali fil-fażi ta’ tħejjija tal-verifika strateġika annwali tar-rispett tal-leġiżlazzjoni tal-Komunità. Il-Kummissjoni nediet eżerċizzju ta’ verifika dwar il-konformità tal-leġiżlazzjoni nazzjonali adottata mill-għaxar Stati Membri ġodda. Fil- qasam tal-politika tal-kompetizzjoni , il-Kummissjoni ssorveljat it-traspożizzjoni tad-Direttiva dwar il-kompetizzjoni li tagħmel parti mill-qafas regolatorju tal-kommunikazzjonijiet elettroniċi, kif ukoll id-Direttiva dwar it-trasparenza (it-tnejn li huma bbażati fuq l-Artikolu 86 KE). Għal dak li għandu x’jaqsam ma’ każijiet individwali, il-Kummissjoni segwiet diversi lmenti min-naħa ta’ l-Artikolu 86, flimkien ma’ l-Artikolu 82 KE. Ta’ min jgħid li hija adottat deċiżjoni kontra l-Ġermanja għal dak li għandu x’jaqsam mal-leġiżlazzjoni nazzjonali ta’ dan l-Istat Membru dwar is-servizzi postali. Fil- qasam tas-soċjetà ta’ l-informatika , il-qafas regolatorju tas-sena 2002 iqis il-komunikazzjoni elettronika bħala wieħed mit-tliet għanijiet ewlenin ta’ l-istrateġija ta’ Liżbona – li jinħoloq ambjent regolatorju stabbli u prevedibbli, titħajjar l-innovazzjoni u jiġi stimulat l-investiment fin-netwerks tal-komunikazzjoni u tas-servizzi. Il-ħidma fil-gruppi u l-kumitati l-ġodda, kif ukoll il-mekkaniżmi l-ġodda ta’ koordinazzjoni maħsuba bil-qafas regolatorju ġdid, bdew għaddejjin b’ritmu sħiħ fl-2004. Dawn l-attivitajiet kienu l-aktar iffokati fuq it-twettiq tar-regolamenti l-ġodda u l-ħolqien ta’ metodi regolatorji komuni. Il-Kummissjoni kompliet tikkopera ma’ l-awtoritajiet regolatorji dwar in-notifiki ta' abbozzi hekk imsejjħa ta’ l-“Artikolu 7” u għall-ewwel darba użat id-dritt tagħha tal-veto. Il-Kummissjoni baqgħet iżżomm għajnejha fuq it-traspożizzjoni tal-liġi komunitarja fl-UE-15, li ġew jaqgħu taħt il-qafas regolatorju f’Ġunju 2003. Hija ħadmet ukoll fil-qrib ma’ l-Istati Membri l-ġodda biex jitwettaq il-qafas il-ġdid fil-jum ta’ l-adeżjoni, il-mument meta dan beda jgħodd għalihom. Fi tmiem is-sena 2004, 20 Stat Membru kienu laħqu adottaw il-leġiżlazzjoni primarja li tittrasponi l-qafas ta’ l-2002 u kienu għarrfu lill-Kummissjoni b’dan. Matul is-sena 2004, l-interess ixxaqleb ftit ftit mit-traspożizzjoni lejn il-garanzija ta’ konformità sħiħa u t-twettiq fil-konkret tal-25 Stat Membru kollha. Il-Komunikazzjoni Komunikazzjonijiet Elettroniċi Ewropej, Regolamenti u Swieq 2004 (l-10 rapport dwar l-implimentazzjoni) ġiet adottata f’Diċembru[2]. Fil- qasam tal-ġustizzja, il-libertà u s-sigurtà, il-Kummissjoni ressqet quddiem il-Qorti tal-Ġustizzja għadd ta’ każijiet dwar nuqqas ta’ komunikazzjoni tal-miżuri nazzjonali ta’ twettiq dwar żewġ Direttivi adottati fl-2001. Fil-qasam taċ-ċirkolazzjoni ħielsa tal-persuni, il-Kummissjoni indirizzat żewġ opinjonijiet motivati lill-Olanda dwar it-tkeċċija ta’ żewġ ċittadini Taljani li kienu residenti għal żmien twil fil-pajjiż. L-adozzjoni tal-Liġi Nru 2003-1119 fi Franza ippermettiet lill-Kummissjoni li tagħlaq il-proċedura ta’ ksur kontra Franza f’dak li għandu x'jaqsam mad-dritt ta' residenza ta’ l-istudenti. Wara t-tibdil li kien hemm fil-Kodiċi tat-Triq fl-Italja, il-Kummissjoni għalqet il-proċeduri ta’ ksur dwar it-trattament differenti u mhux proporzjonat tas-sewwieqa ta’ vetturi reġistrati fl-Istati Membri l-oħra. Fl-aħħar, fil-qasam tad-dritt għall-vot, wara li l-Belġju bagħat ittra liċ-ċittadini ta’ l-Istati Membri oħra residenti fil-Komun ta’ Honnelles li kienu ġew maqtugħin mil-lista elettorali għall-elezzjonijiet muniċipali, biex jinformahom li kienu se jiġu reġistrati għall-elezzjonijiet muniċipali ta' wara fuq il-bażi tat-talba oriġinali tagħhom, il-Kummissjoni iddeċidiet li tħassar il-proċedura kontra l-Belġju. Fil- qasam tas-suq intern , il-politika tista' tiġi ppreżentata madwar tlett punti priċipali: Kien hemm diversi azzjonijiet għal żvilupp tal-kooperazzjoni ma’ l-Istati Membri dwar dak li għandu x’jaqsam mat-traspożizzjoni tad-direttivi, u fil-qafas tal-proċeduri ta’ ksur. Il-Kummissjoni adottat rakkomandazzjoni li fiha talbet lill-Istati Membri biex jimxu permezz ta’ l-aħjar prassi biex ikunu jistgħu jittrasponu d-Direttivi malajr, u b’mod tajjeb. Il-pubblikazzjoni ta’ tabella li tindika l-għadd ta’ Direttivi dwar is-Suq Waħdani trasposti mill-Istati Membri, kif ukoll ta’ informazzjoni li tkun aġġornata spiss ikkontribwiet għal titjib fir-riżultati ġenerali. In-nuqqas medju fit-traspożizzjoni fl-UE-25 niżel minn 7.1% f’Lulju 2004 għal 3.6% f’Jannar 2005. Il-kuntatti dwar it-traspożizzjoni tad-Direttivi, sew bilaterali (laqgħat dwar il-pakkett tat-traspożizzjoni) kif ukoll multilaterali ġew miżjuda. B’mod partikolari ġew organizzati laqgħat ta’ esperti dwar id-Direttivi l-ġodda li għandhom x’jaqsmu ma’ l-aġenti ta’ l-assikurazzjoni, l-abbuż tas-suq u dwar il-fondi tal-pensjoni. Fil-qasam ta’ l-offerti pubbliċi, ġew organizzati ħafna laqgħat “pakkett” dwar każijiet ta’ ksur li jkunu għaddejjin. Fil-biċċa l-kbira tal-każijiet, dawn il-laqgħat wasslu għal avvanzi sinjifikanti. Barra minn dan, kien hemm żvilupp fin-netwerk SOLVIT dwar soluzzjonijiet għal problemi dwar it-tħaddim tal-liġijiet dwar is-Suq Intern. Iċ-ċentri SOLVIT fl-10 Stati Membri ġodda kienu qed joperaw minn jum l-adeżjoni. In-netwerk ittratta 289 każ, żieda ta’ 73% meta wieħed iqabbel ma’ l-2003. 80% tal-każijiet ġew riżolti, kontra 73% fl-2003. Fl-aħħarnett, komplew l-isforzi biex ikun assigurat li l-proċeduri dwar nuqqasijiet ikunu segwiti b’effiċjenza u b’ħeffa. Fil-qasam tas-saħħa u l-ħarsien tal-konsumatur, il-Kummissjoni nediet 457 proċedura ta’ ksur minħabba nuqqas ta' komunikazzjoni ta' miżuri li jittrasponu u bagħtet 37 opinjoni motivata. Il-Kummissjoni bagħtet ħames opinjonijiet motivati minħabba nuqqas ta’ traspożizzjoni tad-Direttiva dwar is-sigurtà ġenerali tal-prodotti u fetħet proċedura ta’ ksur kontra l-Estonja minħabba n-nuqqas ta’ traspożizzjoni tad-Direttiva dwar it-tabakk. Il-Kummissjoni nediet proċedura ta’ ksur bis-saħħa ta' l-Artikolu 228 tat-Trattat kontra l-Belġju (nuqqas ta’ traspożizzjoni tad-Direttiva dwar il-ħarsien tat-tiġieġ tal-bajd u kontra Franza (nuqqas ta’ traspożizzjoni tad-Direttiva dwar il-garanzija ta’ prodotti għall-konsum) L-ispezzjonijiet ta’ l-Uffiċċju Veterinarju u l-Ikel (OAV) għen biex tittejjeb l-applikazzjoni tal-liġijiet tal-Komunità fil-qasam ta’ l-ikel għall-bnedmin kif ukoll għall-annimali, tas-saħħa ta’ l-annimali kif ukoll il-ħarsien tal-ħxejjex u l-ħarsien ta’ l-annimali. Il-Kummissjoni indirizzat avviż ta’ tqegħid fil-mora, kif ukoll opinjoni motivata lill-Greċja dwar it-tisħiħ tal-kontrolli veterinarji. Proċedura ta’ ksur simili setgħet tingħalaq wara li r-Renju Unit adotta l-miżuri xierqa. Spanja sfat ikkundannata mill-Qorti minħabba traspożizzjoni żbaljata tad-Direttiva dwar il-klawżoli abbużivi f’kuntratti li jsiru mal-konsumaturi. Saru sforzi kbar biex tkun assigurata l-adeżjoni ta’ l-għaxar Stati Membri ġodda. Il-livell ta’ traspożizzjonijiet milħuq fi tmiem l-2004 kien biss kemm kemm aħjar minn dak fil-pajjiżi membri diġà. Fil-qasam ta’ l-enerġija u t-trasport , ġew trattati 458 każ ta’ ksur li minnhom 266 kienu dwar nuqqas ta’ komunikazzjoni ta’ miżuri għat-traspożizzjoni tad-Direttivi u 192 ksur dwar traspożizzjoni mhux konformi mad-Direttivi jew l-applikazzjoni ħażina tal-liġi tal-Komunità. Ta' min wieħed jinnota żieda fl-għadd ta’ każijiet ta’ ksur minkejja l-għadd importanti ta’ każijiet magħluqa tul dan il-perjodu (154, li minnhom 103 dwar nuqqas ta’ komunikazzjoni). Dan wassal għal traspożizzjoni aktar mgħaġġla tad-Direttivi dwar it-Trasport, anki jekk l-iskadenzi għat-traspożizzjoni ftit ġew segwiti mill-Istati Membri. Infetħu 223 każ ġdid ta’ ksur (li minnhom 183 każ ta’ nuqqas ta’ komunikazzjoni), u 38 ilment reġistrat ġew trattati tul dan il-perjodu. Il-Qorti tat sentenza fi 22 każ. Fil-qasam tat-trasport, ta’ min wieħed josserva li 8 Direttivi waslu biex jiġu trasposti (kontra 15 fl-2003). Il-proporzjon tat-traspożizzjoni tad-Direttivi fl-oqsma ta' l-enerġija u tat-trasport għadu ‘l bogħod sew mill-miri stabbiliti f’Liżbona (98.5%). Fil-qasam ta' l-enerġija, l-avviżi ta’ tqegħid fil-mora ntbagħtu lil tmintax-il Stat Membru minħabba li ma kkomunikawx il-miżuri nazzjonali tat-traspożizzjoni taż-żewġ Direttivi dwar is-Suq Intern fl-elettriku u/jew il-gass. Ittieħdu passi kontra ħafna Stati Membri dwar nuqqas ta’ ħarsien tad-Direttiva dwar il-livell minimu ta’ ħażniet ta’ żejt mhux irfinat u/jew prodotti taż-żejt. Kien hemm xi lmenti dwar l-applikazzjoni ħażina tad-Direttiva dwar il-promozzjoni ta’ l-elettriku ġenerat minn sorsi ta’ enerġija alternattivi. Is-servizzi komplew isegwu sitwazzjonijiet fejn ikun hemm ksur fil-qasam tal-ħarsien tas-saħħa kontra radjazzjoni joniżżanti u l-ħarsien tal-popolazzjoni fil-każ ta’ xi kriżi radjoloġika. Fil-qasam tat-trasport, fil-każ ta’ sigurtà fuq it-toroq, inbdew xi proċeduri sew fil-qasam tar-regolamenti tekniċi kif ukoll fil-qasam tal-liċenzji tas-sewqan. Dwar il-pakkett “infrastruttura tal-ferrovija”, il-Qorti tal-Ġustizzja ikkundannat lill-Istati Membri li mhux dejjem ikkomunikaw il-miżuri nazzjonali ta' twettiq ta' xi waħda jew oħra mit-tliet Direttivi. Fid-dawl tas-sentenzi dwar l-“Open Skies” tad-19 ta’ Novembru 2002, il-Kummissjoni talbet lill-Istati Membri biex jieħdu miżuri biex jirranġaw is-sitwazzjoni. Infetħu proċeduri ġodda dwar ftehimiet bilaterali diskriminatorji ma’ pajjiżi terzi. Inbdew ukoll xi proċeduri minħabba nuqqas ta’ rispett tal-liġijiet dwar is-sigurtà fl-avjazzjoni ċivili. Fil-qasam tas-sigurtà marittima, il-Kummissjoni ddeċidiet li ttella’ quddiem il-Qorti tal-Ġustizzja tmien Stati Membri li għadhom ma ttrasponewx id-Direttivi dwar l-istallazzjoni ta’ sistemi li jsegwu t-traffiku marittimu u ta’ sistemi ta’ informazzjoni. Fil- qasam tas-sajd , il-Kummissjoni ħadet passi kontra xi Stati Membri dwar nuqqas fl-obbligu tagħhom li jaraw li ma jinqabżux ċerti kwoti tas-sajd; kif ukoll dwar nuqqas fl-obbligu li tkun ikkomunikata informazzjoni dwar il-qabdiet u l-attivitajiet tas-sajd. Il-Qorti kkundannat tliet Stati Membri minħabba li nqabżu l-kwoti. Il-Kummissjomi ressqet quddiem il-Qorti rikors kontra l-Ġreċja dwar nuqqas ta’ ħarsien ta’ l-iskadenza biex tibda titħaddem is-Sistema ta’ sorveljanza tal-bastimenti tas-sajd permezz tas-satellita. Fil-qasam tat-tassazzjoni u tad-dwana , kien hemm żieda ta’ ittri ta’ lmenti kontra Stati Membri minn membri tas-soċjetà ċivili. Fil-qasam tat-tassazzjoni diretta, dawn l-ilmenti kienu l-aktar dwar liġijiet u prattiċi nazzjonali, speċjalment dwar piżijiet akbar mixħuta fuq attivitajiet u investimenti magħmula fl-Istati Membri l-oħra. Minkejja dan, f’dan l-istess qasam, il-Kummissjoni rat li l-Istati Membri irreaġixxew b’mod pożittiv dwar iż-żewġ Komunikazzjonijiet[3] tagħha dwar skemi ta’ pensjoni u dwar it-taxxa fuq id-dividendi, billi kkonformaw is-sistemi nazzjonali tagħhom mal-prinċipji tal-Komunità. Minkejja dan kien hemm bżonn li jittieħdu passi dwar nuqqas f'każ wieħed (id-Danimarka f’dak li għandu x’jaqsam mal-pensjonijiet, każ. C-150/04). Ġew ukoll mibdija għadd kbir ta’ proċeduri ġodda ta’ ksur. Fil-qasam tat-tassazzjoni diretta, per eżempju, ingħatat prijorità lil każijiet dwar riżorsi proprji kif ukoll sorveljanza attenta ta’ l-applikazzjoni tajba tad-Direttivi (speċjalment id-Direttiva 2000/65/KE dwar ir-rappreżentanti fiskali, u d-Direttiva 2001/115/KE dwar il-fatturazzjoni) u dan wassal biex jittieħdu passi biex ikun hemm konformità waqt il-kors tal-proċeduri. Il-Kummissjoni kellha tara fl-istess ħin li ssegwi mil-lat tekniku kwantità dejjem tikber ta’ deċiżjonijiet preliminari tal-Qorti. Fil-qasam tal-baġit , il-Kummissjoni hija marbuta, meta tapplika l-prinċipju tat-tmexxija finanzjarja tajba, li tiggarantixxi t-tqassim ekwu tar-responsabbiltajiet baġitarji fost l-Istati Membri. Hija tara li n-nuqqasijiet li jkollhom konsegwenzi negattivi fuq ir-riżorsi proprji jkunu segwiti sabiex l-Istati Membri l-oħra ma jkollhomx għalfejn iġorru xi konsegwenzi finanzjarji minħabba dawn in-nuqqasijiet. F'dak li għandu x’jaqsam mar-riżorsi proprji tradizzjonali, dan l-aħħar id-differenzi fl-interpretazzjoni dwar liema huma eżatt ir-riżorsi proprji kellhom jiġu ppreżentati lill-Qorti biex tinkiseb kjarifika. Fil- qasam ta’ l-istatistika komunitarja kien hemm 20 proċedura ġdida ta’ ksur. Waħda minn dawn kienet kontra l-Greċja minħabba nuqqas ta’ rispett ta’ l-obbligu li tibgħat lill-Kummissjoni ċ-ċifri dettaljati dwar id-defiċit eċċessiv. Fl-istess ħin, il-Kummissjoni bagħtet avviżi ta’ tqegħid fil-mora lill-Greċja dwar l-istatistika li tkopri perjodu qasir, u lill-Belġju dwar l-istatistika tal-qasam soċjali. Fil-qasam ta’ l-istatistika dwar l-agrikoltura, l-avviżi ta’ tqegħid fil-mora ġew notifikati lil 9 Stati Membri minħabba nuqqas ta’ komunikazzjoni tal-miżuri nazzjonali għat-traspożizzjoni. Bit-tkabbir kien hemm bżonn ta’ sforz akbar. Il-Kummissjoni fetħet 8 proċeduri ta’ ksur kontra 5 Stati Membri ġodda dwar nuqqas ta' komunikazzjoni tal-miżuri nazzjonali tat-traspożizzjoni. Fil-qasam ta’ l-istatistika dwar it-trasport tal-merkanzija fuq it-triq, il-Kummissjoni ressqet quddiem il-Qorti tal-Ġustizzja każ kontra l-Greċja. Fil- qasam tal-politika reġjonali il-biċċa l-kbira tal-proċeduri ta’ ksur dwar irregolaritajiet fl-użu tal-Fondi Strutturali kienu dwar l-applikazzjoni ħażina tar-regolazzjoni settorjali li r-rispett tagħha huwa kundizzjoni biex wieħed jibbenefika mill-fondi komunitarji. L-irregolaritajiet misjuba jwasslu għall-waqfien, sħiħ jew parzjali, ta’ l-għajnuna tal-Komunità. Fil- qasam tat-tkabbir il-proċeduri ta’ ksur kienu ibbażati fuq l-ilmenti li daħlu dwar l-applikazzjoni ħażina tal-ftehimiet ta’ Assoċjazzjoni u Ftehimiet Ewropej bejn il-Komunità u l-pajjiżi kandidati. Wara l-adeżjoni ta’ għaxar Stati Membri f’Mejju 2004 l-ftehimiet ta’ Assoċjazzjoni u l-Ftehimiet Ewropej pertinenti kellhom jiġu meqjusa bħala li skadew wara l-għeluq ta’ trattat ġdid dwar l-istess tema. Dan it-tibdil affettwa lmenti li kienu pendenti minn xi ċittadini Pollakki u Litwani, dwar nuqqas ta’ osservanza tad-dritt tagħhom li jgħixu fl-Awstrija u fl-Iżvezja. Iżda l-analiżi li saret uriet li dawn l-ilmenti ma kinux fundati. L-ilmenti minn għadd ta’ ċittadini ta’ l-Istati Membri l-ġodda dwar id-dritt li jiġu offruti servizzi, id-dritt ta’ reżidenza u d-dritt li jinkiseb permess tax-xogħol kellhom ukoll jiġu miċħuda, peress li dawn is-setturi kienu għadhom ma ġewx għal kollox liberalizzati. Il-Kummissjoni bdiet teżamina l-ilmenti dwar id-drittijiet ta’ l-aċċess għas-suq tax-xogħol fl-Istati Membri, skond id-Deċiżjoni 1/80 dwar il-ftehim ta’ Assoċjazzjoni bejn l-UE u t-Turkija. F’dak li għandu x’jaqsam mar-relazzjonijiet barranin kien hemm proċedura ta’ ksur tal-leġiżlazzjoni tal-Komunità kontra sitt Stati Membri, fil-kuntest ta’ l-applikazzjoni ta’ l-Artikolu 27 tar-Regolament tal-Kunsill Nru 2368/2002 li jimplimenta miżuri dwar il-Proċess ta’ Kimberley għall-kummerċ internazzjonali tad-djamanti mhux maqtugħa. [1] It-Tmexxija fl-Unjoni Ewropea – White Paper (COM (2001)428). [2] COM(2004)759 tat-2.12.2004 [3] Komunikazzjoni tal-Kummissjoni dwar l-eliminazzjoni ta' l-ostakoli fiskali kontra l-provvediment ta’ sistemi ta’ pensjoni minn pajjiż għall-ieħor, tad-19.4.2001 (IP/01/575) u l-Komunikazzjoni tal-Kummissjoni dwar l-impożizzjoni ta’ taxxi fuq id-dividendi fis-Suq Intern (COM 2003/810) tad-19.12.2003.